TARTALOMJEGYZÉK

1. Bevezetés 3

2. Az EMGA-hoz rendelt címzett bevételek 3

3. Az ideiglenes szerkezetátalakítási összegekből származó bevételek (cukorágazat) 4

4. Az EMGA 2011. évi költségvetésének előzetes végrehajtására vonatkozó észrevételek 4

5. Az EMGA-hoz rendelt címzett bevételek felhasználása 9

6. Az ideiglenes szerkezetátalakítási összegekből származó bevételek felhasználása (cukorágazat) 10

7. A cukoripar szerkezetátalakítási alapjának felhasználása 10

8. Következtetések 10

1. melléklet Az EMGA-előirányzatok ideiglenes felhasználása 2011. augusztus 31-ig 11

Bevezetés

Az 1. melléklet bemutatja, hogy a 2010. október 16-tól 2011. augusztus 31-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

AZ EMGA-HOZ RENDELT CÍMZETT BEVÉTELEK

A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt szabályok értelmében a megfelelőségi vizsgálatok határozatai szerinti pénzügyi kiigazításokból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, a fennmaradó részt automatikusan átvezetik a következő költségvetési évre[2].

A 2011. évi EMGA-költségvetés magában foglalja mind a Bizottság legutóbbi becslését a piaci intézkedésekhez és közvetlen támogatásokhoz kapcsolódó várható kiadások finanszírozásához szükséges előirányzatokra vonatkozóan, mind pedig azokat a becsléseket, amelyek a szóban forgó költségvetési év során várhatóan befolyó címzett bevételekre, illetve az előző költségvetési év címzett bevételeiből megmaradt, átvezetésre kerülő összegekre vonatkoznak. A Bizottság a 2011. évi költségvetésből az EMGA-előirányzatokra szánt összegre vonatkozó javaslatában figyelembe vette az összes várható címzett bevételt és azt kérte, hogy 2011-ben az előirányzatok szintjének kiszámításakor a címzett bevételek becsült összege kerüljön levonásra a Bizottság által becsült EMGA-kiadásokból. A költségvetési hatóság elfogadta az új EMGA-költségvetést, amelynek előirányzatai magukban foglalták a várható címzett bevételeket.

A 2011. évi költségvetés kidolgozásakor a rendelkezésre álló címzett bevételek a Bizottság becslései szerint 1 247 millió EUR-t tettek ki. Nevezetesen:

- a 2011. költségvetési évben várhatóan keletkező címzett bevételeket 707 millió EUR összegre becsülték; a megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 600 millió EUR, illetve 88 millió EUR összegre becsülték; a tejilletékekből származó bevételeket 19 millió EUR összegre becsülték;

- a címzett bevételeknek a 2010-es költségvetési évről 2011-re átvezetni tervezett összegét 540 millió EUR összegre becsülték.

A Bizottság a 2011. évi költségvetésben ezt az 1 247 millió EUR összegű bevételt két programra irányozta elő. Nevezetesen:

- 500 millió EUR-t a gyümölcs- és zöldségágazat termelői szervezeteinek működési alapjaira, valamint

- 747 millió EUR-t az egységes támogatási rendszerre.

E két programra vonatkozóan a költségvetési hatóság végül – a Bizottság javaslatával összhangban – 292 millió EUR összegű, illetve 30 389 millió EUR összegű előirányzatot fogadott el. Az elfogadott előirányzatok és a fent említett címzett bevételek összege megegyezik a gyümölcs- és zöldségágazatban működő termelői szervezetek működési alapjainak 792 millió EUR, illetve az egységes támogatási rendszer 31 136 millió EUR összegű előirányzati szükségletének teljes becsült összegével.

A 2011. évi költségvetésnek a 2011. augusztus 31-ig tartó időszakra vonatkozó ideiglenes végrehajtását bemutató mellékletben a gyümölcs- és zöldségágazat és a termeléshez nem kötődő közvetlen támogatások területének költségvetési előirányzatai tartalmazzák a fent említett két programra vonatkozóan elfogadott előirányzatokat; ezek összege 491,1 millió EUR, illetve 36 324 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2011. évi költségvetésben szereplő teljes tervezett előirányzat 991,1 millió EUR-t tesz ki a zöldség- és gyümölcságazat területén, illetve 37 071 millió EUR-t a termeléshez nem kötődő közvetlen támogatások területén.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK (CUKORÁGAZAT)

A cukorágazat szerkezetátalakítására ideiglenesen rendelkezésre álló összegeket címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Három gazdasági év – 2006–2007, 2007–2008 és 2008–2009 – esetében az egyes tagállamok piaci szereplőinek tulajdonában lévő cukor, inulinszirup és izoglükóz mennyiségi kvótáira vonatkozó szóban forgó összegek befizetésre kerültek az alapba. A 2011. évi költségvetés kidolgozása során arra számítottak, hogy a 2010. költségvetési évről 1 015 millió EUR kerül átvezetésre a 2011. évi költségvetésbe. A címzett bevételek 2011-re átvezetett, a cukoripar szerkezetátalakítási alapjába kerülő végső összege elérte az 1 044,8 millió EUR összeget.

AZ EMGA 2011. ÉVI KÖLTSÉGVETÉSÉNEK ELőZETES VÉGREHAJTÁSÁRA VONATKOZÓ ÉSZREVÉTELEK

Az 1. melléklet bemutatja, hogy a 2010. október 16-tól 2011. augusztus 31-ig terjedő időszakban a költségvetés előzetes végrehajtása milyen szinten állt, majd ezt összeveti az 1290/2005/EK tanácsi rendelet 20. cikkének rendelkezései szerint kialakított mutatón alapuló kiadási profillal. Az alábbiakban rövid magyarázat található egyes olyan költségvetési jogcímcsoportokhoz, amelyek a 2011. évi költségvetés végrehajtásának tényleges és becsült szintje között a legjelentősebb eltérést mutatják.

Piaci intézkedések

Az agrárpiaci intervenció céljára felhasznált előirányzatok összege a 2011. augusztus 31-i szinthez képest 166,0 millió EUR összeggel magasabb volt a költségvetésben előirányzottnál. Ez az eltérés elsősorban a zöldség- és gyümölcságazatnak, az élelmiszerprogramoknak, valamint a marhahús- és sertéshús-ágazatnak tulajdonítható. Más ágazatok esetében ugyanakkor alulköltekezés figyelhető meg.

Gabona (-146,6 millió EUR)

Az ehhez a költségvetési jogcímcsoporthoz tartozó 2011. évi előirányzatok kihasználásának vártnál alacsonyabb mértéke a 2010 decemberétől 2011 májusáig tartó, az intervenciós készletek terhére végrehajtott jelentős gabona-értékesítések eredménye. Az Európai Bizottság nyílt pályázatok keretében 2 551 000 tonna árpát és 88 000 tonna búzát értékesített, a 2011. évi költségvetésben becsültnél jelentősen magasabb áron. E magas árak jelentős nyereséget jelentenek a 2011. évi költségvetésben, és a költségvetés felhasználása szempontjából ugyanazon költségvetési jogcímcsoportban negatív összegként jelennek meg. A Bizottság úgy véli, hogy a szóban forgó nyereség e költségvetési tétel vonatkozásában a 2011. költségvetési év végén általános alulteljesítést fog eredményezni.

Az 1. mellékletben nem szereplő termékekre vonatkozó visszatérítések (-17,3 millió EUR)

E költségvetési tételnek a mutatóhoz viszonyított alulteljesítése arra vezethető vissza, hogy a cukor- és a tejágazat termékeire vonatkozó kiviteli engedélyekkel összefüggésben kevesebb kifizetés valósult meg a költségvetésben eredetileg becsült összeghez képest.

Élelmiszerprogramok (+22,4 millió EUR)

Az előirányzatok gyorsabb felhasználása elsősorban arra vezethető vissza, hogy 2011-ben a szokásosnál magasabb összegeket fizettek ki a megelőző évi tervek alapján, illetve hogy az előző évhez képest változtak a támogatás 2011. évi elosztásának megszervezésére alkalmazandó szabályok. A mutató nem tükrözi ezeket a változásokat. 2011-ben júniusról májusra hozták előre az egyes tagállamoknak juttatott készletek 70%-ának felvételére vonatkozó határidőt. Ezenfelül úgy tűnik, hogy mivel a 2012. évi tervben jelenleg alacsonyabb összegek szerepelnek, a tagállamok teljes mértékben végre kívánják hajtani a 2011. évi tervet. Ebben a szakaszban azonban a Bizottság úgy véli, hogy a 2011. évi terv gyorsabb végrehajtása nem vezetne a költségvetésben foglalt előirányzatok jelentős mértékű (vagy bárminemű) túlteljesítéséhez.

Rostnövények (+5,9 millió EUR)

Az ennél a költségvetési jogcímcsoportnál szereplő előirányzatoknak a vártnál gyorsabb felhasználása a gyapotágazati szerkezetátalakítási intézkedések következménye, amelyek végrehajtására először 2010-ben került sor, amely évben valamennyi kifizetés októberben történt. Ez az év képezte a 2011-es mutató meghatározásának alapját. Ugyanakkor a tagállamok 2011-ben már az év elejétől kezdve jelentik e jogcímcsoportot érintő kiadásaikat, aminek következtében jelenleg a költségvetési előirányzatok túllépése figyelhető meg. Ugyanakkor ez a végrehajtási szint nem fenyeget a költségvetési előirányzatok túllépésének veszélyével, mivel az előirányzatok a mennyiségi kvótákon és a jogszabályok által ezen intézkedésekre meghatározott pénzügyi felső határokon alapulnak.

Gyümölcs és zöldség (+312,7 millió EUR az elfogadott előirányzatokhoz képest)

Ez a végrehajtási szint a termelői szervezetek működési alapjaival összefüggő kiadásoknak tulajdonítható, amely alapok finanszírozása a 2011. évi költségvetésben az elfogadott költségvetési előirányzatokból, valamint az e programhoz rendelt címzett bevételekből történik (megjegyzés: a részleteket lásd fentebb, a 2. pontban). Ez a végrehajtási szint annak a következménye, hogy a 2011. augusztus 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az ezen ágazathoz rendelt címzett bevételeket.

Jelenleg a Bizottság úgy ítéli meg, hogy az ágazat rendelkezésére álló összes előirányzat elegendő lesz a tagállamokban a 2011. évben várhatóan felmerülő kiadások fedezésére.

2010-től a Bizottság az Olvasó kedvéért *-gal jelölt lábjegyzetet iktatott be a mellékletben szereplő, ideiglenes végrehajtásról szóló táblázatba. Ez a lábjegyzet azt mutatja meg, hogy mi lenne a helyzet, ha a mutató 2011. augusztus 31-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 491,1 millió EUR összegű elfogadott költségvetési előirányzatokból és az ehhez az ágazathoz rendelt, 500 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 991,1 millió EUR összegű összes finanszírozásra alkalmazták volna, 70,2 millió EUR összegű alulteljesítés jelenne meg.

Az alulteljesítés egyrészt a termelői szervezetek működési alapjaival függ össze, amelyek esetében a kifizetés üteme kissé lassabb, mint a korábbi években, másrészt pedig az iskolagyümölcs-programmal, amelynél az intézkedés újszerűsége miatt még nincs meghatározott teljesítési szint. Meg kell azonban jegyezni, hogy az E. coli által okozott válságot követően a Bizottság által a gyümölcs- és zöldségágazatban elfogadott rendkívüli támogatási intézkedések egy része a termelői szervezetek működési alapjaiból, a fennmaradó része pedig ugyanazon költségvetési jogcímcsoporton belül egy másik jogcímből kerül finanszírozásra. Ezek az intézkedések várhatóan mintegy 227 millió EUR-ba kerülnek majd, és a jelenlegi becslések szerint a tagállamok 215 millió EUR-t elérő kiadásokat jelentenek be a 2011. költségvetési év végéig. Az e jelentés által lefedett időszakban a tagállamok a válsággal összefüggő kiadások csupán 10%-át jelentették be.

Ezenkívül a termelői csoportok előzetes elismeréséhez nyújtott támogatás címén teljesített kifizetések összege tovább nőtt az előző három évhez képest. E tétel tekintetében a 2011. költségvetési év végére jelentős túlteljesítés várható.

A fent meghatározott tényezők alapján várható, hogy az ágazat tekintetében jelentendő végső kiadások túllépnek majd a rendelkezésre álló megfelelő költségvetési előirányzatokon, így ezeket a más költségvetési tételek vonatkozásában megállapított előirányzatok átcsoportosításával fogják fedezni.

Ösztönzés (-9,4 millió EUR)

A mutató által 2011. augusztus 31-én jelzett végrehajtási szinthez viszonyítva alulteljesítés figyelhető meg. A tagállamoktól érkezett tájékoztatás alapján a Bizottság úgy véli, hogy a kifizetések üteme nagyjából változatlan marad a költségvetési év végéig, ami az e jogcímcsoportra vonatkozó előirányzatok tekintetében alulteljesítést eredményez.

Tej és tejtermékek (-61,8 millió EUR)

A mutató által 2011. augusztus 31-én jelzett végrehajtási szinthez viszonyítva alulteljesítés figyelhető meg. Ez elsősorban az iskolatej-programmal függ össze, amelynek esetében a költségvetési előirányzatok a 2011. évi költségvetésről szóló tárgyalások során a Bizottság által kezdetben szükségesnek ítélt összeghez képest 10 millió EUR összeggel megnövekedtek. A költségvetésben bekövetkezett növekedés jelenleg nem tükröződik a tagállamok teljesítésében.

Ezenkívül a 2010 decemberétől 2011 márciusáig tartó időszakban az intervenciós készletek terhére végrehajtott soványtejpor-értékesítések a 2011. évi költségvetés kidolgozásakor eredetileg becsültnél magasabb árszinten történtek, és ezáltal nyereség keletkezett a 2011. évi költségvetésben. Ezek a nyereségek a költségvetés felhasználása szempontjából negatív összegként jelennek meg ugyanazon költségvetési jogcímcsoport vonatkozásában. A jelenlegi szakaszban a Bizottság úgy véli, hogy a szóban forgó nyereség e költségvetési jogcímcsoport előirányzatai vonatkozásában a 2011. költségvetési év végén általános alulteljesítést fog eredményezni.

Marha- és borjúhús (+19,7 millió EUR)

Az ennél a költségvetési jogcímcsoportnál szereplő előirányzatoknak a mutató szintjéhez viszonyított gyorsabb felhasználása annak a következménye, hogy a 2010. október 16. utáni időszakban a vártnál nagyobb mennyiségű, export-visszatérítéssel támogatható áru exportjára került sor. Mivel a török piac megnyílt az EU húsipari termékei előtt, a 2010/2011-es WTO-évben jelentősen megélénkült az ezen a piacon kifejtett exporttevékenység. A Bizottság által az idén kiadott kiviteli engedélyek a 2011. évi költségvetés elkészítése idején becsültnél nagyobb mennyiségre szóltak. A Bizottság úgy véli, hogy ennél a költségvetési jogcímcsoportnál a 2011. költségvetési év végére általános túlteljesítés várható, amit más költségvetési tételeknél rendelkezésre álló előirányzatok átcsoportosításával kell majd fedezni.

Sertéshús, tojás és baromfi (+53,9 millió EUR)

Az ennél a költségvetési jogcímcsoportnál szereplő előirányzatoknak a mutató szintjéhez viszonyított gyorsabb felhasználása arra vezethető vissza, hogy a vártnál nagyobb mennyiségű, export-visszatérítéssel támogatható baromfi exportálására került sor.

A Bizottság továbbá jelenleg arra számít, hogy a 2011. januárban bevezetett, a sertéshús magántárolását támogató intézkedésre 2011-ben mintegy 50 millió EUR-t fog fordítani, melyre vonatkozóan a 2011. évi költségvetés nem tartalmazott előirányzatokat. A Bizottság arra számít, hogy ezek a tényezők e költségvetési jogcímcsoport vonatkozásában meghatározott előirányzatok általános túlteljesítését eredményezik majd, amit más költségvetési tételeknél rendelkezésre álló előirányzatok átcsoportosításával kell majd fedezni.

Közvetlen támogatások

A közvetlen támogatásokra szánt előirányzatok felhasználása a mutató által 2011. augusztus 31-én jelzett szintnél 391,2 millió EUR összeggel volt magasabb.

Termeléshez nem kötődő közvetlen támogatások (+509,0 millió EUR az elfogadott előirányzatokhoz képest )

Az ágazat szükségleteinek fedezésére rendelkezésre álló előirányzatok összege 37 071 millió EUR-t tesz ki, beleértve a 36 324 millió EUR összegű elfogadott költségvetési előirányzatokat, valamint az egységes támogatási rendszerhez rendelt 747 millió EUR bevételt is. (Megjegyzés: a részleteket lásd fentebb, a 2. pontban.)

Az egységes támogatási rendszernél a mutató szintjéhez képest túlteljesítés mutatkozik, ami a mutatónak az e területhez rendelt címzett bevételeket magukban nem foglaló elfogadott előirányzatokra történő alkalmazásával járó technikai hatás következménye. 2010-től a Bizottság az Olvasó kedvéért *-gal jelölt lábjegyzetet iktatott be a mellékletben szereplő, ideiglenes végrehajtásról szóló táblázatba. Ez a lábjegyzet azt mutatja meg, hogy mi lenne a helyzet, ha a mutató 2011. augusztus 31-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Ennek megfelelően, ha a mutatót a szóban forgó ágazat számára várhatóan rendelkezésre álló 37 071 millió EUR összegű összes finanszírozásra alkalmazták volna, 237,2 millió EUR összegű (azaz 0,6%-os) alulteljesítés jelenne meg.

A Bizottság jelenleg arra számít, hogy a termeléshez nem kötődő közvetlen támogatásokra rendelkezésre álló előirányzatokat a költségvetési év végéig alulteljesítik, mivel a tagállamok által bejelentett, a 68. cikk szerinti, termeléshez nem kötődő közvetlen támogatási intézkedésekkel összefüggő kiadások összege nem éri el a 2011. évi költségvetésben eredetileg előre jelzettet. Ugyanakkor az egységes támogatási rendszer tekintetében a tagállamok előrejelzései alapján a költségvetési év végére közel teljes mértékű felhasználás várható.

Egyéb közvetlen támogatások (-118,3 millió EUR)

Ebben az ágazatban a 2011. augusztus 31-i állapot szerint alulteljesítés mutatkozik a mutató megfelelő szintjéhez képest. A tagállamok bejelentették a 68. cikk szerinti, termeléstől függő különleges támogatási intézkedésekkel összefüggő kiadásaikat az anyatehenekre vonatkozó támogatások, valamint a burgonyakeményítő-termelők számára juttatott kifizetések tekintetében, melyek nem érik el a 2011. évi költségvetésben eredetileg előre jelzett szintet. A Bizottság jelenleg arra számít, hogy a költségvetési év végére az ágazatot érintő költségvetési előirányzatok alulteljesítése várható.

Egyéb kiadások

A korábbi évek számláinak számviteli vizsgálata (+321,0 millió EUR)

A jelenlegi végrehajtási szint a már elvégzett elszámolásokból eredő korrekcióknak a megfelelő mutató 2011. augusztus 31-i szintjével való összehasonlításából következik.

Hangsúlyozni kell, hogy a Bizottság a 2011-re vonatkozó módosító indítványában -72 millió EUR összegben javasolt korrekciókat. A számlaelszámolási korrekcióknak a 2011. évi költségvetési viták során elfogadott végső összege elérte a –272 millió EUR-t.

A Bizottság jelenleg úgy véli, hogy számlaelszámolási határozataiból (időközben minden ilyen határozatot meghoztak) és a támogatások kifizetési határidejének a tagállamok általi be nem tartásából eredő korrekciók nem elegendőek a költségvetési viták eredményeképpen megállapított -272 millió EUR összegű negatív kiadás fedezésére. Sőt e korrekciók eredményeképpen a Bizottságnak mintegy 64 millió EUR nettó összeget kell visszafizetnie, azaz ilyen összegű pozitív korrekciót kell végrehajtania a tagállamok javára. Ezenfelül a Bizottság által 2011-ben a megfelelőségi vizsgálatokkal összefüggésben hozott határozatok értelmében mintegy 4 millió EUR összegű pozitív korrekciót kell végrehajtani a tagállamok javára.

Ennélfogva a Bizottságnak megközelítőleg 335 millió EUR összegű, más EMGA-költségvetési jogcímekhez tartozó, de ott szükségtelennek bizonyuló pozitív költségvetési előirányzatot kell találnia ahhoz, hogy e költségvetési jogcím lezárása 2011-ben megtörténhessen.

Élelmiszerbiztonság, állategészségügy, állatjólét és növényegészségügy (-32,1 millió EUR)

E költségvetési jogcímcsoport előirányzatainak vonatkozásában alulteljesítésre lehet számítani, mivel a kéknyelv-betegség elleni oltással felmerülő költségek a betegség előfordulásának a legújabb oltási kampány következtében megfigyelhető jelentős csökkenése miatt alacsonyabbak a vártnál. Ezenfelül az állategészségügy terén a sürgősségi vakcinák beszerzésére szánt források egy része nem kerül felhasználásra mivel nincs jelentős állatbetegség-járvány.

AZ EMGA-HOZ RENDELT CÍMZETT BEVÉTELEK FELHASZNÁLÁSA

A mellékletben található táblázat azt mutatja, hogy 2011. augusztus 31-én 1 601,1 millió EUR összegű címzett bevétel állt rendelkezésre. Nevezetesen:

- a megfelelőségi vizsgálatok határozatai szerinti korrekciókból származó bevételek összege 513,4 millió EUR-t tett ki; ez a bevétel azonban mintegy 46,1 millió EUR-val csökkenni fog, miután a Bizottság úgy határozott, hogy kiigazít egy megfelelőségi vizsgálathoz kapcsolódó 2010. évi határozatot;

- a szabálytalanságok nyomán keletkezett bevételek összege körülbelül 160,9 millió EUR-t tett ki, amely jelentősen meghaladja a kezdetben becsült 88 millió EUR-t, valamint

- mostanra a tejilletékből származó bevételek többsége befolyt, és összegük megközelítőleg 21,7 millió EUR-t tesz ki, ami némileg meghaladja az eredetileg becsült 19 millió EUR-t;

- végezetül a 2010-ről 2011-re átvezetett címzett bevételek az eredetileg 540 millió EUR-ra becsült összeggel szemben 905,1 millió EUR-t tettek ki.

A Bizottság jelenlegi becslése szerint további, bár nem jelentős összegű címzett bevételek fognak még befolyni a szabálytalanságok kapcsán.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK FELHASZNÁLÁSA (CUKORÁGAZAT)

A jogszabályokkal összhangban 2009 novembere óta nem került sor újabb ideiglenes szerkezetátalakítási összegek beszedésére a tagállamoktól. Következésképpen a cukoripar szerkezetátalakítási alapja számára rendelkezésre álló összes címzett bevétel összege megegyezik a 2010. évi költségvetésből átvezetett összeggel, amely 1 044,8 millió EUR-t tesz ki (ez magasabb a 2011-es költségvetésben szereplő 1 015 millió EUR-nál, abból kifolyólag, hogy 2010 végén a kifizetések a vártnál alacsonyabbak voltak).

A CUKORIPAR SZERKEZETÁTALAKÍTÁSI ALAPJÁNAK FELHASZNÁLÁSA

2011. augusztus végéig a tagállamok a szerkezetátalakításra irányuló intézkedések támogatására, valamint a diverzifikációs és cukorfinomítási támogatások céljára 109,1 millió EUR összegű kifizetést teljesítettek. A tagállamok bejelentései alapján szeptember hónapban további jelentős, megközelítőleg 60 millió EUR összegű kifizetések várhatók.

KÖVETKEZTETÉSEK

Az EMGA 2011. évi költségvetési előirányzatainak ideiglenes végrehajtása a 2011. augusztus 31-ig terjedő időszakban azt mutatja, hogy a tagállamok részére teljesített havi kifizetések 837,8 millió EUR összeggel meghaladták a költségvetés mutató szerinti felhasználási szintjét. Jelenleg 1 601,1 millió EUR összegű címzett bevétel áll rendelkezésre, amely magában foglalja az előző évről átvezetett címzett bevételeket is. A 2011-ben befolyt címzett bevétel azonban a fenti 5. pontban említett utólagos korrekcióval csökkenni fog. A jelenlegi állapot szerint az adott esetben rendelkezésre álló címzett bevételek összege a gyümölcs- és zöldségágazat, a sertéshúságazat és a számlaelszámolási és a megfelelőségi vizsgálattal kapcsolatos kiigazítások finanszírozási igényeinek fedezésére kerül majd felhasználásra. Az említett ágazatok kiemelt jelentőségűek a 2011-ben kiegészítő finanszírozást igénylő ágazatok között. A címzett bevételek a fent említett finanszírozási igények kielégítését követően fennmaradó része átcsoportosításra kerül 2012-re, az adott költségvetési év finanszírozási igényeinek fedezése céljából.

1. melléklet Az EMGA-előirányzatok ideiglenes felhasználása 2011. augusztus 31-ig

[pic]

[1] HL L 209., 2005.8.11., 1. o.

[2] Az átvitt célhoz kötött bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke).